Gästrikland
Gästrikland čita se Estikland  je jedna od 25 švedskih historijskih pokrajina (švedski: landskap) na istoku zemlje, koja danas više nema nikakvu administrativnu funkciju, ali se njeni stanovnici još uvijek identificiraju sa njom.

Geografske karakteristike
Gästrikland se proteže duž Botnijskog zaljeva, graniči sa pokrajinama Uppland i Västmanland, Dalarna i Hälsingland.

Kako leži sjeverno od Upplanda i južno od Hälsinglanda, što je neka sredina između južnih i sjevernih krajeva Švedske, zovu ga - Vrata sjevera.

Gästrikland ima površinu od 4 181 km² na kojoj živi 146,723 stanovnika.

Danas njegov teritorij formira južni dio grofovije Gävleborg.

Gästrikland je nizinski kraj, koji se od obalne ravnice postepeno penje do šumovite visoravni u unutrašnjosti, najviše brdo Lustigknopp visoko je 402 metara.

Historija
Gästrikland je prihvatio kršćanstvo negdje oko 1100., i to preko Gotlanda, što se vidi u načinu crkvene gradnje. Sve do 15. vijeka 
bio je vrlo rijetko naseljen.

Od srednjeg vijeka do 1642. Gästrikland je bio dio pokrajine Uppland.

Privreda
Kroz mnogo vijekova - Gästrikland je bio pokrajina u kojoj se proizvodilo željezo, pa je poznat i kao Järnriket (Kraljevstvo željeza). Po cijeloj pokrajini postoje brojne topionice, od onih starih 2 000 godina, do najnovijih u modernim čeličanama u Sandvikenu i Hoforsu.

Za privredu pokrajine važna je drvnoprerađivačka industrija, naročito proizvodnja celuloze.

Poljoprivreda nije osobito razvijena, iako se uzgaja nešto žitarica, krumpir i krave. 
Industrija je koncentrirana u naseljima duž obale, naročito oko administrativnog centra Gävlea. Tu se proizvodi papir, tekstil, 
celuloza i obrađuje drvo.

Izvori

Vanjske veze 

 Välkommen till Gästrikland! na portalu Gästrikland  
 Gästrikland na portalu Nationalencyklopedin 

Švedske pokrajine